# Jakov Gotovac

| Jakov Gotovac |
| --- |
| Biografske informacije |
| Rođenje | Jakov Gotovac 10. listopada 1895. Split, Austro-Ugarska |
| Smrt | 16. listopada 1982. Zagreb, SR Hrvatska, SFRJ |
| Znamenita djela |
| *Ero s onoga svijeta* |

**Jakov Gotovac** (Split, 10. listopada 1895. - Zagreb, 16. listopada 1982.), hrvatski operni dirigent i skladatelj.

Vodio je pjevačka društva Mladost, Mladost-Balkan i Jug, a nakon II. svjetskog rata Pavao Markovac i *Vladimir Nazor*. Bio je akademik i član Hrvatskog narodnog kazališta (HNK). Dobitnik je nagrade za životno dijelo *Vladimir Nazor* (1964.) kao i nagrade AVNOJ-a (1972.). Prvi njegov opus *Dva skerca za mješoviti zbor na narodne tekstove* (1916.) pokazao je pravac kojim će njegovo stvaralaštvo ići. Bio je to put nacionalnog muzičkog realizma, kojem će gotovo bez izuzetka ostati vjeran u svojim daljnjim ostvarenjima.

Za svoja vokalna djela, Gotovac je uzimao najviše narodne tekstove. Stihovi iz narodne lirike i epike našli su u njemu izvanrednog tumača, umjetnika koji je znao ne samo tonovima ocrtati njihov sadržaj, nego i muzičkim sredstvima podati potrebno raspoloženje i dočarati sredinu. Uz folklorna obilježja, Gotovac je u svoja dijela unio i mediteransku raspjevanost, prožetu senzibilnošću, što se najviše odrazilo u operama.

Vrhunci njegovog prvog stvaralačkog razdoblja su narodni obred *Koleda* (1925.) i *Simfonijsko kolo* (1926.), uz koje treba još spomenuti scensku glazbu za Gundulićevu *Dubravku* (1926.) i romantičnu narodnu operu Morana (1930.). Iduća etapa u Gotovčevom opernom stvaralaštvu je njegova komična narodna opera *Ero s onoga svijeta* (1935.) koja je obišla više od 80 europskih muzičkih pozornica i izvođena je na devet jezika.

U književno vrijednom libretu Milana Begovića, Gotovac je našao izvrsnu podlogu na kojoj se u okviru arhitektonski izrađene cjeline mogao slobodno prepustiti svim svojim sklonostima za komiku i humor. Opus Jakova Gotovca još sadrži opere *Mila Gojsalića* (1951.), *Dalmaro* (1958.) i *Stanac* (1959.), više orkestarskih dela, zborskih kompozicija i solo pjesama.

## Opus

(Ovdje možete vidjeti kompletna djela Jakova Gotovca)

### Orkestralna djela

* *Simfonijsko kolo* op. 12 (1926.)
* *Pjesma i ples s Balkana* op. 16 (1939.)
* *Orači* op. 18 (1937.)
* *Guslar* op. 22 (1940.)
* *Dinarka* (1945.)
* *Bunjevačke igre* (1960.)

### Zborska djela

* *2 Scherza* (1916.)
* *2 Pjesme za muški zbor* (1918.)
* *2 Pjesme čuda i smijeha* (1924.)
* *Koleda* (1925.)
* *Dubravka* op. 13 Pastorala za mješoviti zbor i orkestar na tekst Ivana Gundulića (1927.-28.)
* *3 momačka zbora* (1932.)
* *Pjesme vječnog jada* (1939.)
* *Pjesme zanosa* (1955.)

### Solo pjesme

* *Djevojka i mjesec* za alt i orkestar (1917.)
* *Moments érotiques* za glas i klavir (1929.)
* *2 Soneta* za bariton i orkestar (1921.)
* *Djevojačke pjesme* za glas i klavir (1923.)
* *Kroz grad* za glas i klavir (1924.)
* *Rizvan-aga* za bariton i orkestar (1938.)
* *Pjesme čeznuća* za glas i orkestar (1939.)

### Opere

* *Morana* op. 14 (1928.-30.)
* *Ero s onoga svijeta* op. 17 (1933.-35.)
* *Kamenik* op. 23 (1939.-44.)
* *Mila Gojsalića* op. 28 (1948.-51.)
* *Đerdan* op. 30 (1954.-55.)
* *Dalmaro* op. 32 (1958.)
* *Stanac* op. 33 (1959.)
* *Petar Svačić* op. 35 opera-oratorijum (1969., prerađena 1971.)

## Poveznice

* Hrvatski skladatelji klasične i folklorne glazbe

## Vanjske veze

* Ero s onoga svijeta - na engleskom jeziku Arhivirano 2006-01-29 na Wayback Machine-u
* Vatroslav Lisinski music hall
* Slobodna Dalmacija Podlistak: Uz 20. obljetnicu smrti - Jakov Gotovac, nepokolebljivi maestro hrvatske nacionalne glazbe